钦定古今图书集成/明伦汇编/官常典/第286卷 > 蒋俨
## 钦定古今图书集成/明伦汇编/官常典/第286卷 > 蒋俨

按《唐书》本传：“俨，常州义兴人。擢明经第，为右屯卫兵
曹参军。太宗将伐高丽，募为使者，人皆惮行，俨奋曰：
‘以天子雄武，四裔畏威，蕞尔国，敢图王人！有如不幸，
固吾死所也’。遂请行，为莫离支所囚，以兵胁之，不屈，
内窟室中。高丽平，乃得归。帝奇其节，授朝散大夫，为
幽州司马。刘祥道以巡察使到部，表最状，擢会州刺”
史，再迁殿中少监。数陈时政病利，高宗辄优纳。进蒲
州刺史。户产充伙，诉犴积年不平，前刺史踵以罪去，
俨至发隐禁奸，号“良二千石。”永隆二年，以老致仕。未
几，复召为太仆卿。以父讳辞官，徙太子右卫副率。中
宗在东宫，俨数争过失，不见用，自以总调护，不应谏，
于是田游岩兴处士为洗马，太子所尊礼。俨诒书责
之曰：“太子年鼎盛，圣道有所未尽。足下受调护之寄，
居责言之地，唯唯悠悠，不出一谈。向使不飧王粟，仆
何敢议。今禄及亲矣，尚何酬塞！”游岩愧不能答。俨寻
徙右卫大将军，封义兴县子，以太子詹事致仕。卒，年
七十八。中宗立，以旧恩赠礼部尚书。